Ĩ ha töpö kuiki nö,
ki hamö,
Jetusalẽi tä uli ha pásökoa tä na juteu töpö kokamo pialati,
ĩ hamö Jesus a hulasolöma.
A hulolö nö,
a waloikitö nö,
Teusömo wi a sai pata ha a lisipalo nö,
tä möö ha,
töpö Teusömo totiopö,
paka kökö totokö nö,
sitipa kökö täli,
Teusö a na oweha kökö totokö nö,
sitipa kökö täli,
Teusö a na holeto kökö totokö nö,
sitipa kökö täalali,
mesa tiki hamö ai töpö loa pasile,
ĩ töpönö sitipa kökö totoma nomöha pasia,
ĩ na töpö kuaö ha,
Jesus anö thoo totokö täa soatalö nö,
töpö soapalöpö,
toto totia soatalö nö,
ĩ totonö ĩ töpö pewö sasua soatalöma.
Töpö sasua soatalö nö,
mesa tiki laköa soatalö nö,
sitipa kökö pewö kea soatamanöma.
Sitipa kökö pewö kea soatamanö nö,
holeto kökö noa na sitipa kökö sualali wi,
ĩ töpö pewö na soatawö,
‑Mi hamököö!
Holeto kökö pewö kai kõa soatalolöö!
Ipa hao a sai pö maaki,
“Hi wani tä suta wi,
ĩ a saiö!”
makö pi ku upa pikiowö.
Ĩ na kuno maiö!
‑ Jesus a kuuma.
Ĩ na Jesus a kuu ha,
kama kai a hua wi,
ĩ töpö aiki,
‑Ã ãi.
“Ipa hao Teusö ai.
Koa taka hili kua wi na,
ĩ na kamisanö au sai sa pi ipa kutenö,
ĩ na kamisa õsi na ĩ na tä uni hilima kua hö̃töoö” tä kuu wi,
ĩ tä sãöka thali ta pi kuu mi sai‑ ĩ na ĩ töpö kuuma.
Ĩ na tä kua tä,
juteu töpö aiki,
‑Ka pi wa tä thati kule?
‑ töpö kuu nö,
‑Teusö anö tä thama asa wi,
ĩ nasimö wa tä thama naio aköna,
“Hãu.
Teusö anö wa simöama kutenö,
wa töpö sasupali ke” samakö pi kuu pola pi‑ töpö kuu ha,
‑Hi Teusö ma sai pö kemanöma,
3 tä mumi hasuo kupo pola tä kuno mai,
sa sai topa kõki kitäö!
‑ Jesus a kuuma.
A kuu ha,
‑3 tä mumi hasuo kupo maa noai ha,
hi wa sai thaa kõki kitä ta o?
Hi a sai thaa tä,
46 tä inama kui tä inama hasupamanöma pi kuu mai‑ töpö kuuma.
Ĩ na töpö kuuma maaki,
juteu töpö Teusömo sinomo wi,
Jesus anö ĩ a sai a kateha maama.
Kama õsi na Teusö a pilio pasitioma kutenö,
kama a kateho sapao kõoma.
Kama a kateho sapao kõoma kutenö,
waiha a nomasoma maaki,
a temöa konasoö ha,
‑Ã ãi.
“Sa temöa hö̃töa komani kitäö!”
ĩ na Jesus a kuu waikio kipili nököö!
‑ ĩ na Jesus a kai a hua sinomoti wi,
ĩ na ĩ töpö kuuma.
Ĩ na töpö kuu nö,
‑Teusö tä waheta pitili.
Jesus a kuupili,
ĩ pitili ta‑ töpö pi kuuma.
Ĩ na tä kua tä,
Jetusalẽi tä uli ha pásökoa tä na juteu töpö kokamo tä,
ĩ ha Jesus a kokamo naioma.
Ĩ tä,
töpö pi hatukupamani pia salo,
Teusö anö tä thama taö öpa asa wi,
Jesus anö ĩ nasimö tä thama taö öpa asa naia kutenö,
ĩ nasimö tä aipamatima.
Ĩ tä aipamati ha,
‑Teusö anö a saia totilö noai,
ki ĩ a.
Ĩ a na samakö nokapalotipököö!
‑ ĩ na töpö satehe epii töpö pi kuuma.
Satehe epii,
ĩ na töpö pi kuuma maaki,
‑Hi töpö pitilimo opöle‑ ĩ töpö na Jesus a pi kuu maama.
Jesus anö sanöma töpö õsi taö öpa asa kutenö,
ĩ na a pi kuu maama.
Jesus anö sanöma töpö õsi taö öpa waikia kutenö,
‑“Ĩ na ĩ töpö pi kuu totia kule” kamisa na ai tä kuu mi salo‑ ĩ na Jesus a pi kuu pasio maama.